U-I-305/97
Natisni
Opravilna št.:
U-I-305/97
Datum odločitve:
18. 12. 1997
Objavljeno:
OdlUS VI, 173
ECLI:
ECLI:SI:USRS:1997:U.I.305.97
Akt:
Odlok o ustanovitvi vrtca Martin Krpan Cerknica (Uradni list RS, št. 59/97)
Izrek:
Zahteva za oceno ustavnosti in zakonitosti Odloka o ustanovitvi vrtca Martin Krpan Cerknica se zavrže.
Evidenčni stavek:
Ustavno sodišče ni pristojno za odločanje o ustavnosti in zakonitosti posamičnih aktov. Izpodbijani Odlok o ustanovitvi vrtca Martin Krpan Cerknica, s katerim je bil ustanovljen javni zavod, je posamičen in ne splošen akt. Dejstvo, da je ustanovitveni akt sprejel občinski svet v obliki odloka, ki je praviloma splošen akt, ne spremeni narave tega akta, ki je po svoji vsebini posamičen akt.
Geslo:
Nepristojnost Ustavnega sodišča za oceno odloka o ustanovitvi javnega zavoda kot posamičnega pravnega akta.
Pravna podlaga:
Ustava, 160. čl.
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Župan Občine Loška dolina
Datum vloge:
26. 11. 1997
Vrsta odločitve:
sklep
Vrsta rešitve:
zavrženje
Dokument:
US18665
Dokument v PDF obliki:
U-I-305-97.pdf
115 KB
Prenesite datoteko
U-I-305/97
18.12.1997
S K L E P
Ustavno sodišče je v postopku za oceno ustavnosti in zakonitosti, začetem z zahtevo župana Občine Loška dolina, na seji dne 18. decembra 1997
s k l e n i l o :
Zahteva za oceno ustavnosti in zakonitosti Odloka o ustanovitvi vrtca Martin Krpan Cerknica (Uradni list RS, št. 59/97) se zavrže.
O b r a z l o ž i t e v :
1. Predlagatelj v zahtevi navaja, da je Občina Cerknica s sprejemom Odloka o ustanovitvi vrtca Martin Krpan Cerknica (v nadaljevanju: Odlok) pred sklenitvijo delitvene bilance o delitvi premoženja bivše Občine Cerknica enostransko razpolagala s skupno lastnino obeh občin in tako v nasprotju s 33. členom Ustave posegla v lastninsko pravico Občine Loška dolina.
Izpodbijani Odlok naj bi bil v nasprotju s 100. členom Zakona o lokalni samoupravi, ki ureja način upravljanja skupnega premoženja. Kljub določbi izpodbijanega Odloka, da se iz novega zavoda izloči enota vrtca v Loški dolini, naj bi šlo za kršitev Zakona o lokalni samoupravi, ki določa, da morajo novonastale občine soglasno rešiti vprašanje delitve skupnega premoženja. Z izločitvijo dislocirane enote Stari trg iz okvira vrtca Martin Krpan dne 31.12.1997 Občina Loška dolina ne bi mogla zagotoviti varstva za otroke svojih občanov, brez zaposlitve pa bi ostalo 12 uslužbencev te enote. Občina Loška dolina namreč sama ne izpolnjuje pogojev za ustanovitev lastnega zavoda. Zato predlaga, da Ustavno sodišče zadrži izvrševanje izpodbijanega Odloka, ker bi z njegovo realizacijo nastale nepopravljive posledice Občini Loška dolina oziroma njenim občanom, katerih interese je dolžna varovati.
2. Ustavno sodišče je na podlagi 5. alinee prvega odstavka 160. člena Ustave pristojno, da odloča o skladnosti splošnih aktov, izdanih za izvrševanje javnih pooblastil, z Ustavo, zakoni in podzakonskimi predpisi. Enako določa tudi 5. alinea prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS). Izpodbijani Odlok je ustanovitveni akt, s katerim je bil ustanovljen javni zavod z imenom Vrtec Martin Krpan Cerknica. Takšen akt je posamičen in ne splošen akt. Dejstvo, da je ustanovitveni akt sprejel občinski svet v obliki odloka, ki je praviloma splošen akt, ne spremeni narave tega akta, ki je po svoji vsebini posamičen akt. Ker Ustavno sodišče ni pristojno za odločanje o ustavnosti in zakonitosti posamičnih aktov, je na podlagi 25. člena ZUstS predlagateljevo zahtevo zavrglo.
3. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm